7 Ka ngwaga wa pele wa pušo ya Belshatsara+ kgoši ya Babilona, Daniele o ile a lora gomme a bona dipono a le malaong.+ A napa a ngwala toro yeo.+ A bolela ka botlalo ka ditaba tšeo. 2 Daniele a laodiša a re: “Eitše e le bošego ka bona dipono. Ka bona diphefo tše nne+ tša magodimo di hudua lewatle le legolo.+ 3 Ke moka dibata tše nne tše kgolo kudu+ tša rotoga tša tšwa ka lewatleng,+ go se na se se swanago le se sengwe.+ 4 “Sa pele se be se swana le tau+ e bile se na le maphego a ntšhu.+ Ka re ke sa dutše ke lebeletše sa hlobega maphego, sa emišwa godimo ga lefase,+ sa ema ka dinao tše pedi bjalo ka motho gomme sa newa pelo ya motho.+ 5 “Ka bona sebata se sengwe gape, sa bobedi, sona se be se swana le bere.+ Se be se emišitšwe ka lehlakore letee,+ ka molomong wa sona se swere dikgopo tše tharo ka meno; sa botšwa gore: ‘Tsoga o je nama e ntši.’+ 6 “Ka morago ga se ka fela ke lebeletše gomme ka bona sebata se sengwe gape sa go swana le lepogo,+ eupša se be se na le maphego a mane a nonyana mokokotlong wa sona. Sona sebata seo se be se na le dihlogo tše nne+ gomme sa newa pušo. 7 “Ka morago ga se ka fela ke lebeletše diponong tšeo tša bošego, ka bona sebata sa bone, se boifiša, se tšhoša e bile e le se matla ka mo go sa tlwaelegago.+ Se na le meno a magolo a tšhipi. Se kgabutla e bile se šilakanya, se se šetšego se be se se gatakela ka dinao. Se be se fapane le dibata tše dingwe ka moka tša pele ga sona, se na le manaka a lesome.+ 8 Ka fela ke lebeletše manaka ao, ka bona lenaka le lengwe le lenyenyane+ le tšwelela gare ga ona, ke moka a mararo ao a bego a le moo a kgolega ge leo le tšwelela. Ka bona mahlo a go swana le a motho lenakeng leo, le molomo o bolelago tša boikgantšho.+ 9 “Ka fela ke lebeletše go fihlela go bewa didulo tša bogoši+ gomme Motala wa Mabaka+ a dula fase. Diaparo tša gagwe e be e le tše tšhweu bjalo ka kapoko,+ moriri wa hlogo ya gagwe o le bjalo ka boya bjo bo hlwekilego bja nku.+ Sedulo sa gagwe sa bogoši e le dikgabo tša mollo;+ maotwana a sona e le mollo o tukago.+ 10 Go be go na le molapo wa mollo o elago o etšwa go yena.+ Go na le ba milione (1 000 000) bao ba ilego ba tšwela pele ba mo hlankela,+ le ba dikete tše lesome (10 000) ga dikete tše lesome (10 000) bao ba ilego ba tšwela pele ba eme pele ga gagwe.+ Kgoro+ ya dula, gwa phuthollwa dipuku. 11 “Ka nako yeo ka fela ke lebeletše ka baka la modumo wa mantšu a boikgantšho ao lenaka leo le bego le a bolela;+ ka fela ke lebeletše go fihlela sebata seo se bolawa gomme setoto sa sona se lahlelwa mollong o tukago.+ 12 Eupša ge e le dibata+ tšela tše dingwe ka moka, di ile tša tšeelwa pušo, bophelo bja tšona bja telefatšwa ka nako le lebaka.+ 13 “Ka fela ke lebeletše diponong tšeo tša bošego gomme ka bona motho yo mongwe yo e kego ke morwa wa motho+ a etla ka maru+ a magodimo; a dumelelwa gore a tsene mo go lego Motala wa Mabaka,+ ba mmatametša kgauswi le Yena yoo.+ 14 A newa pušo,+ seriti+ le mmušo,+ gore batho ba merafo, ditšhaba le maleme ka moka ba mo hlankele.+ Pušo ya gagwe ke ya neng le neng, yeo e ka se kego ya fedišwa gomme mmušo wa gagwe ke wo o ka se kego wa senywa.+ 15 “Ge e le nna Daniele, ke ile ka ferekana moyeng ka baka la se gomme dipono tšeo ke di bonego tša ntšhoša.+ 16 Ka rotogela kgauswi le yo mongwe wa bao ba bego ba eme moo gore ke mo kgopele go ntlhathollela tše ka moka gabotse.+ Ge a dutše a ntsebiša tlhathollo ya ditaba tše o ile a re go nna: 17 “‘Ka ge dibata tše tše kgolo e le tše nne,+ go tla ba le dikgoši tše nne tšeo di tlago go ema lefaseng.+ 18 Eupša bakgethwa+ ba Yo a Phagamego+ ba tla amogela mmušo, ba tla tšea mmušo+ woo go iša mehleng ya neng le neng, gaešita le go iša mehleng ya neng le neng le mehleng ya neng le neng.’ 19 “Ke moka ka nyaka go kgonthiša ka ga sebata sa bone seo se bego se fapane le tše dingwe ka moka, sa go boifiša ka mo go sa tlwaelegago, sa meno a tšhipi le marofa a koporo, seo se bego se kgabutla le go šilakanya le seo se bego se gatakela seo se šetšego ka dinao tša sona.+ 20 Ka nyaka le go kgonthiša ka manaka a lesome ao a bego a le hlogong ya sona,+ le lenaka le lengwe+ leo le ilego la tšwelela ge go kgolega a mararo,+ lona lenaka leo le bego le na le mahlo le molomo o bolelago tša boikgantšho+ le leo le bego le bonagala e le le legolo go feta a mangwe. 21 “Ka fela ke lebeletše ge lona lenaka leo le elwa le bakgethwa le ba fenya,+ 22 go fihlela ge Motala wa Mabaka+ a etla gomme gwa newa kahlolo yeo e emelago bakgethwa ba Yo a Phagamego+ gwa ba gwa fihla nako e beilwego ya gore bakgethwa ba tšee mmušo.+ 23 “A bolela a re: ‘Ge e le ka ga sebata sa bone, go tla ba le mmušo wa bone woo o tlago go tla lefaseng, wona o tla fapana le mebušo e mengwe ka moka; o tla kgabutla lefase ka moka gomme wa le gatakela le go le šilakanya.+ 24 Ge e le manaka a lesome ke dikgoši tše lesome tšeo di tlago go tšwelela mmušong woo;+ go tla tšwelela e nngwe gape ka morago ga tšona, eupša yona e tla ba e fapanego le tšela tša pele+ gomme e tla kokobetša dikgoši tše tharo.+ 25 E tla bolela mantšu a go tsogela Yo Godimodimo matla,+ ya dulela go hlakiša le bakgethwa ba Yo a Phagamego.+ E tla ikemišetša go fetoša dinako+ le molao+ gomme bakgethwa bao ba tla gafelwa seatleng sa yona ka tekanyo ya lebaka la nako le dinako le seripa sa nako.+ 26 Kgoro ya dula,+ mafelelong kgoši yeo ya amogwa mmušo wa yona, e le gore e bolawe le go fedišetšwa sa ruri.+ 27 “‘Ke moka mmušo le pušo le bogolo bja mebušo ka moka ya ka tlase ga magodimo ya newa batho bao e lego bakgethwa ba Yo a Phagamego.+ Mmušo wa bona ke mmušo wa neng le neng+ gomme dipušo tše dingwe ka moka di tla ba hlankela le go ba kwa.’+ 28 “Taba ye e felela mo. Ge e le nna Daniele ka tšhošwa o šoro ke tše ke di naganago, moo sefahlego sa ka se ilego sa galoga; eupša ge e le taba yeo ka dula ke e lotile pelong ya ka.”+